ราชอาณาจักรบาวาเรีย

ราชอาณาจักรบาวาเรีย  เป็นราชอาณาจักรที่ตั้งอยู่ในบริเวณตะวันออกเฉียงใต้ของเยอรมนีระหว่างปี ค.ศ. 1805 ถึง 1918 พระเจ้ามัคซีมีลีอานที่ 1 โยเซ็ฟแห่งบาวาเรียแห่งราชวงศ์วิตเตลสบาคเป็นกษัตริย์องค์แรกเมื่อปี ค.ศ. 1805 ราชวงศ์วิตเตลสบาคครองราชบัลลังก์บาวาเรียจนกระทั่งอาณาจักรถูกยุบตัวเมื่อปี ค.ศ. 1918 เมื่อแคว้นและราชรัฐต่างๆ รวมตัวกันเป็นสาธารณรัฐไวมาร์ ส่วนใหญ่ของอาณาบริเวณบาวาเรียในปัจจุบันเป็นผลมาจากสนธิสัญญาปารีส ค.ศ. 1814 ซึ่งบาวาเรียคืนไทโรลและโวราร์เบิร์ให้แก่ออสเตรียเป็นการตอบแทนกับอาสชาฟเฟนเบิร์ก และบางส่วนของแคว้นเฮสส์ ในจักรวรรดิเยอรมันบาวาเรียใหญ่เป็นที่สองรองจากราชอาณาจักรปรัสเซีย หลังจากการรวมตัวของประเทศเยอรมนีในปี ค.ศ. 1871 ในปัจจุบันราชอาณาจักรบาวาเรียคือแคว้นบาวาเรียของประเทศเยอรมนี 
ในค.ศ. 1918 บาวาเรียได้กลายเป็นสาธารณรัฐหลังจากการปฏิวัติเยอรมัน อาณาจักรนี้จึงถูกสืบทอดโดยเสรีรัฐไบเอิร์นในปัจจุบัน
ประวัติศาสตร์.
สงครามโลกครั้งที่หนึ่งและจุดจบของอาณาจักร.
ใน ค.ศ. 1914 ความขัดแย้งระหว่างพันธมิตรปะทุขึ้นหลังจากที่จักรวรรดิออสเตรีย-ฮังการีบุกราชอาณาจักรเซอร์เบีย เพื่อตอบโต้เหตุการณ์ลอบปลงพระชนม์อาร์ชดยุกฟรันทซ์ แฟร์ดีนันท์ โดยกลุ่มชาตินิยมชาวเซิร์บในบอสเนีย เยอรมันเข้าข้างอดีตคู่แข่งที่กลายมาเป็นพันธมิตรอย่างออสเตรีย-ฮังการีและประกาศสงครามกับฝรั่งเศสและรัสเซีย เมื่อเยอรมนีรุกรานเบลเยียม ซึ่งเป็นประเทศเป็นกลางสหราชอาณาจักรจึงประกาศสงครามกับเยอรมัน
ในช่วงแรกของสงคราม ประชาชนในบาวาเรียและทั่วทั้งเยอรมนีต่างสมัครเข้าร่วมกองทัพอย่างกระตือรือร้น พระเจ้าลูทวิชที่ 3 ทรงส่งสารอย่างเป็นทางการไปยังเบอร์ลิน เพื่อแสดงความเป็นน้ำหนึ่งใจเดียวกันของบาวาเรียกับจักรวรรดิเยอรมัน ต่อมาลูทวิชที่ 3 ยังแสดงความต้องการให้บาวาเรียได้รับดินแดนเพิ่มเติม เช่น อาลซัสและแอนต์เวิร์ปของเบลเยียมเพื่อให้บาวาเรียมีทางออกสู่ทะเล เป้าหมายลับของพระองค์คือรักษาสมดุลอำนาจระหว่างปรัสเซียกับบาวาเรียภายในจักรวรรดิเยอรมัน ในกรณีที่ฝ่ายเยอรมนีได้รับชัยชนะ อย่างไรก็ตาม เมื่อสงครามเข้าสู่ภาวะ ชะงักงันและมีการสูญเสียมหาศาลบนแนวรบด้านตะวันตก ชาวบาวาเรียเช่นเดียวกับชาวเยอรมันโดยทั่วไป เริ่มรู้สึกเบื่อหน่ายกับสงคราม
ใน ค.ศ. 1917 เกออร์ค ฟ็อน แฮร์ทลิง มุขมนตรีบาวาเรียได้รับตำแหน่งมุขมนตรีของปรัสเซียและนายกรัฐมนตรีแห่งจักรวรรดิเยอรมัน ส่วนมุขมนตรีคนใหม่ของบาวาเรียคือ อ็อทโท ริทเทอร์ ฟ็อน ดันเดิล ความภักดีที่ลูทวิชที่ 3 แสดงต่อปรัสเซียทำให้พระองค์ ค่อย ๆ สูญเสียความนิยมระหว่างช่วงสงคราม ใน ค.ศ. 1918 บาวาเรียพยายามเจรจาสันติภาพแยกกับฝ่ายสัมพันธมิตรแต่ไม่ประสบความสำเร็จ ในขณะเดียวกันความไม่สงบทางการเมืองเริ่มแพร่กระจายในบาวาเรียและทั่วเยอรมนี ซึ่งส่วนหนึ่งเกิดจากกระแสต่อต้านอำนาจของปรัสเซียและกระแสแบ่งแยกบาวาเรีย
เมื่อวันที่ 7 พฤศจิกายน ค.ศ. 1918 พระเจ้าลูทวิชที่ 3 ทรงหลบหนีออกจากพระราชฐานมิวนิกพร้อมกับพระบรมวงศานุวงศ์เนื่องจากเกิดการปฏิวัติเยอรมัน พระองค์ทรงเป็นกษัตริย์พระองค์แรกในจักรวรรดิเยอรมันที่ถูกโค่นล้ม เพียงไม่กี่วันต่อมา จักรพรรดิวิลเฮล์มที่ 2 ก็ทรงสละราชบัลลังก์ของจักรวรรดิเยอรมัน ลูทวิชที่ 3 เสด็จลี้ภัยไปยังออสเตรียโดยตั้งใจจะอยู่เพียงชั่วคราว วันที่ 12 พฤศจิกายน พระองค์ทรงออกแถลงการณ์อานิฟ ซึ่งระบุว่าพระองค์ "ไม่อยู่ในสถานะที่จะปกครองประเทศได้" และทรงปลดปล่อยทหารและข้าราชการจากคำสัตย์ปฏิญาณต่อพระองค์ แม้ว่าลูทวิชที่ 3 ไม่เคยสละราชสมบัติอย่างเป็นทางการ แต่รัฐบาลที่นำโดยพรรคสังคมนิยมของควร์ท ไอส์เนอร์ตีความแถลงการณ์ดังกล่าวว่าเป็น การสละบัลลังก์ และประกาศโค่นล้มราชวงศ์วิทเทิลส์บัค ด้วยเหตุนี้ ราชวงศ์วิทเทิลส์บัคที่ปกครองบาวาเรียมานานกว่า 700 ปีจึงถึงจุดสิ้นสุดและราชอาณาจักรบาวาเรียได้เปลี่ยนเป็นรัฐประชาชนบาวาเรีย
พิธีพระบรมศพของพระเจ้าลูทวิชที่ 3 ใน ค.ศ. 1921 ทำให้หลายฝ่ายกังวลหรือคาดหวังว่าอาจเป็นจุดเริ่มต้นของการฟื้นฟูสถาบันกษัตริย์ แม้ระบอบกษัตริย์จะถูกยกเลิกไปแล้วแต่พระบรมศพของอดีตกษัตริย์ยังคงได้รับการประกอบพิธีตามแบบแผนของราชวงศ์ ท่ามกลางพระบรมวงศานุวงศ์ คณะรัฐบาลบาวาเรีย กองทัพ และประชาชนราว 100,000 คนเจ้าชายรูพเพ็ชลท์ มกุฎราชกุมารแห่งบาวาเรีย ไม่ต้องการใช้โอกาสนี้ พยายามฟื้นฟูสถาบันกษัตริย์ด้วยกำลัง แต่ ต้องการดำเนินการตามกระบวนการทางกฎหมาย โดยพระคาร์ดินัลมิชชาเอล ฟ็อน เฟาลฮาเบอร์ อัครมุขนายกแห่งมิวนิก ได้กล่าวในคำไว้อาลัย แสดงจุดยืนสนับสนุนสถาบันกษัตริย์อย่างชัดเจน ขณะที่เจ้าชายรูพเพ็ชลท์ประกาศเพียงว่าพระองค์ยังคงเป็นรัชทายาทโดยชอบธรรมของบัลลังก์บาวาเรีย